‘7de Laan’ kry pak oor Oppiekoffie-gyselaarsdramaFoto: TVplus SABC2 het sy kykers “nederig om verskoning” gevra nadat dié kanaal skuldig bevind is dat hy gewelddadige tonele op sy immergewilde sepie, 7de Laan, uitgesaai het sonder om die kykers behoorlik daarteen te waarsku. Die verskoning volg nadat die Uitsaaiklagtekommissie van Suid-Afrika (UKKSA) bevind het dat die sepie en SABC2 die uitsaaier se gedragskode oortree het deur ’n gyselaarsdrama wat oor twee episodes strek, in Februarie uit te saai. UKKSA het vandeesmaand beslis dat die gewelddadige gyselaarsdrama wat homself in Oppiekoffie afgespeel het, nie geskik was vir die tydgleuf waarin die sepie uitgesaai is nie en dat SABC2 versuim het om sy kykers behoorlik te waarsku. UKKSA het bevind dat 7de Laan herhaaldelik grafiese en eksplisiete tonele van geweld uitgebeeld het waar vuurwapens op ŉ dreigende manier op onskuldige mense gerig is. Die sepie is verder op die vingers getik vir verbale teistering, onwelkome voorstelle van ŉ seksuele aard, ŉ gyselaar wat vreeslik bloei, ŉ getraumatiseerde ma wie se huilende baba deur ’n aanvaller gevat word, en ŉ karakter wat ŉ hartaanval kry. “Sulke tonele is nie geskik vir ŉ tydgleuf waartydens daar ŉ groot hoeveelheid kinders deel van die gehoor is nie,” het UKKSA gesê. SABC2 het in sy verskoning erken dat hy nie die nodige waarskuwing aan sy kykers verskaf het nie en “nederig om verskoning” gevra aan kykers wat deur die tonele ontstel is. UKKSA het 7de Laan en SABC2 opdrag gegee om ŉ verklaring en klankgreep op skerm uit te saai waarin hulle erken dat hulle gefouteer het deur eksplisiete geweld in ŉ familietydgleuf uit te saai sonder om kykers voldoende in te lig. – Channel24